钦定古今图书集成/明伦汇编/官常典/第481卷 > 任果
## 钦定古今图书集成/明伦汇编/官常典/第481卷 > 任果

按《周书》本传，“果字静鸾，南安人也。世为方隅豪族，仕
于江左。祖安，东梁益州别驾、新巴郡守、阆中伯父褒，
龙骧将军、新巴南安广汉三郡守、沙州刺史、新巴县
公。果性勇决，志在立功。魏废帝元年，率所部来附。太
祖嘉其远至，待以优礼。果因面陈取蜀之策，太祖深
纳之，乃授使持节、车骑大将军、仪同三司、大都督、散”
骑常侍、沙州刺史、南安县公，邑一千户。及尉迟迥伐
蜀，果时在京师，乃遣其弟岱及子悛后军。太祖以益州未下，复令果乘传归南安，率乡兵二千人从迥征
蜀。寻进授骠骑大将军、开府仪同三司。萧纪遣赵拔
扈等率众三万来援成都，果从大军击破之。及成都
平，除始州刺史。在任未久，果请入朝，太祖许之。以其
“方隅首望，早立忠节”，乃进爵安乐郡公，赐以铁券，听
世相传袭。并赐路车、四马及仪卫等，以光宠之。寻为
刺客所害，时年五十六。